Bent Bøgsted (DF), 2010-07-02:
Tak, hr. formand.
Nu er vi jo kommet til tredjebehandlingen af lovforslaget, og så er vi jo snart færdige på denne side af sommerferien.
Der har været en livlig debat, vil jeg sige, og vi er kommet vidt omkring.
Det eneste, der ikke rigtig er kommet frem, er jo egentlig, hvad S og SF vil i stedet for.
Regeringen og Dansk Folkeparti har jo klargjort, hvad vi vil, og genopretningspakken løser store dele af de problemer, der er.
Det er så også med til at fremtidssikre.
S og SF er kommet med et forslag »En Fair Løsning«.
Det eneste, vi ved om det på nuværende tidspunkt, er jo, at alle skal arbejde 12 minutter længere om dagen.
Det fremgik dog af det, hr. Eigil Andersen sagde ved andenbehandlingen, at de 12 minutter først skal gælde, når der ikke er nogen arbejdsløse, og hr. Eigil Andersen sagde også, at det efter hans mening nok var, når vi var nede på 40.000-45.000 ledige som under den sidste højkonjunktur, og det er ikke ret lang tid siden.
Som svar på, hvornår det så skete, blev der svaret, at det ville være om 3-4 år.
Så er vi jo nået derhen, hvor vi kan se, at i den pakke, som S og SF har lagt frem, er der ikke nogen løsningsmodel for de problemer, vi har nu.
Der bliver bare sagt, at det er parterne, der skal løse problemet.
Det er Harald Børsting og kompagni, der skal komme med nogle forslag til trepartsforhandlinger.
DA har meldt ud, at de ikke har nogen aftale med S og SF, og så er spørgsmålet, om de trepartsforhandlinger er mellem Harald Børsting, S og SF, og at det er dem, der skal komme med forslag.
Det står i hvert fald klart, at Socialdemokratiet og SF ikke har nogen selvstændig løsning på de problemer, vi står over for.
Det er der i genopretningspakken.
Her er der nogle økonomiske løsninger, som vi ikke kan komme uden om.
Men vi har svært ved at forstå, hvad det er, S og SF vil i stedet for, når vi ikke får nogen reelle svar.
Der er også et spørgsmål, som stadig hænger i luften: Vil man skrue dagpengeperioden tilbage, eller vil man ikke?
Der bliver hele tiden sagt, at det kommer an på trepartsforhandlingerne, og det vil sige, at hvis trepartsforhandlingerne munder ud i, at det skal være den 2-årige dagpengeperiode, som nu bliver gennemført, er det jo det, som S og SF accepterer til den tid.
Det er jo blevet sagt, at de accepterer det, parterne vil komme med, hvis parterne ellers vil forhandle om det.
Det er det, det er lidt spændende, men det var jo fantastisk, hvis vi her i dag kunne få nogle helt klare svar på, hvad det er, S og SF vil i stedet for.
Jamen det her træder jo først i kraft om 2 år, den 1. juli 2013.
Det er først om 2 år, de første falder for 2-års-grænsen, og det vil sige, at hvis der kommer et regeringsskifte, har S og SF alle tiders mulighed for at vedtage et lovforslag, der skruer det hele tilbage.
Vi ved jo, at et valg senest kommer til efteråret 2011, og så har man mulighed for at lave en lovgivning, der skruer tilbage.
Men ikke engang det har hr. Bjarne Laustsen jo villet ind på ved at sige: Jamen det gør vi så.
Nej, det er op til parterne, og det er først efter en overenskomstforhandling, det eventuelt kommer til at gælde.
Nedlægger SF veto og siger: Den model er den eneste, I ikke må komme frem til.
I kan forhandle alt andet på plads, men I må ikke komme frem til, at det er den løsning, der bliver vedtaget her i dag, som kommer til at gælde.
Det er det eneste, der er helt sikkert.
Vil SF sige det?
Jeg synes, vi har været igennem det hele.
Der i hvert fald ikke nogen, der kan sige, at forslagene ikke er blevet sat til debat.
Nu går vi ind i juli måned, og vi er måske nogle, der kan få lov at holde sommerferie i omkring 14 dage her midt i juli, inden vi starter hårdt op igen den 1. august.
Tilbage står bare, at der ikke er nogen som helst, der ved noget om, hvad S og SF vil, ud over at der skal arbejdes 12 minutter længere om dagen, og ud over det, hr. Eigil Andersen måske ved en fejl kom til at sige under andenbehandlingen: At de 12 minutter først skulle gælde, når der ikke var nogen ledige, som så blev rettet til, at han mente kun 40.000-45.000 ledige, og at det først skulle gælde om 3-4 år.
Jamen hvis der ikke er nogen ledige om 3-4 år eller måske om kortere tid, og det kun drejer sig om dem, der er i jobskifte, er der jo slet ikke behov for at have en 4-årig dagpengeperiode.
Så er 2 år jo rigeligt.
Hr. Bjarne Laustsen sagde, at dengang de beskar dagpengeperioden, blev der lavet en massiv indsats.
Jamen i forbindelse med det her har regeringen og Dansk Folkeparti også lavet en indsats for langtidsledige.
Der er den langtidsledighedspakke, som egentlig var lagt ud til parterne, men som LO så mærkværdigvis ikke ville være med til, fordi de havde en aftale med S og SF om, at de ikke måtte indgå nogen aftaler med regeringen.
Den pakke kommer jo til at gælde her fra efteråret.
Der bliver lavet en indsats over for de langtidsledige, men hvis hr. Bjarne Laustsen rejser rundt og siger til sine kolleger ude i jobcentrene, at de skal modarbejde den plan, og hr. Eigil Andersen siger det samme, bliver der selvfølgelig et problem, hvis man ikke vil arbejde med det, der bliver fremlagt.
Vi ville selvfølgelig gerne have været helt fri for den, og det havde vi selvfølgelig også været, hvis der ikke havde været en international krise.
Så havde vi ikke fået alle de problemer, vi skulle have fundet løsninger på.
Men Dansk Folkeparti tager ansvar for genopretningsplanen, der er med til at løse de økonomiske problemer, modsat den fair løsning, der er lagt frem, men som vi ikke kender noget som helst til.
Dansk Folkeparti står selvfølgelig ved det, vi har været med til at vedtage inde i Folketinget.